CELEX: 22014A0211(01)
Language: el
Date: 2014-01-30 00:00:00
Title: Συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με τη θέσπιση πλαισίου για τη συμμετοχή της Δημοκρατίας της Χιλής στις επιχειρήσεις διαχείρισης κρίσεων της Ευρωπαϊκής Ένωσης

11.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 40/2
            
         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Δημοκρατίας της Χιλής σχετικά με τη θέσπιση πλαισίου για τη συμμετοχή της Δημοκρατίας της Χιλής στις επιχειρήσεις διαχείρισης κρίσεων της Ευρωπαϊκής Ένωσης
   Η ΕΥΡΩΠΑΪΚΗ ΕΝΩΣΗ (η «Ένωση») ή (η («ΕΕ»),
   αφενός, και
   Η ΔΗΜΟΚΡΑΤΙΑ ΤΗΣ ΧΙΛΗΣ,
   αφετέρου,
   εφεξής τα «μέρη»,
   ΕΚΤΙΜΩΝΤΑΣ ΤΑ ΑΚΟΛΟΥΘΑ:
   ΑΝΑΓΝΩΡΙΖΟΝΤΑΣ τη σημασία της παγκόσμιας ειρήνης για την ανάπτυξη όλων των κρατών, καθώς και την υποχρέωση όλων των εθνών να συνεργάζονται για την επίτευξη και τη διατήρησή της,
   ΥΠΕΝΘΥΜΙΖΟΝΤΑΣ τους στόχους και τις προθέσεις των μερών, όπως ορίζεται στη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, η οποία υπεγράφη στις 18 Νοεμβρίου 2002,
   ΕΚΤΙΜΩΝΤΑΣ το ιδιαίτερο ενδιαφέρον της Ένωσης να διατηρήσει την ειρήνη στην περιοχή επιρροής της, ιδίως μέσω της οργάνωσης και της στήριξης επιχειρήσεων διαχείρισης κρίσεων,
   ΕΧΟΝΤΑΣ ΚΑΤΑ ΝΟΥΝ την απόλυτη ελευθερία με την οποία ενεργεί η Ένωση όταν αποφασίζει να αναλάβει επιχειρήσεις διαχείρισης κρίσεων, καθώς και όταν καλεί μη κράτη μέλη της ΕΕ να συμμετάσχουν σε αυτές ή όταν συμφωνεί τελικά για τη συμμετοχή και συμβολή ενός από αυτά στις επιχειρήσεις,
   ΑΝΑΓΝΩΡΙΖΟΝΤΑΣ ότι η ύπαρξη μιας συμφωνίας- πλαισίου σχετικά με την ενδεχόμενη συμμετοχή της Δημοκρατίας της Χιλής σε μία ή περισσότερες από τις επιχειρήσεις διαχείρισης κρίσεων που αποφασίζει και διαχειρίζεται η Ένωση θα διευκολύνει τη συμμετοχή και τη συμβολή της, ανεξάρτητα από το γεγονός ότι οι ειδικοί όροι θα πρέπει να συμφωνούνται για κάθε περίσταση,
   ΕΧΟΝΤΑΣ ΚΑΤΑ ΝΟΥΝ ότι η σύναψη της παρούσας συμφωνίας δεν θίγει την αυτονομία λήψης αποφάσεων της Ένωσης, ούτε την επιθυμία ή ικανότητα της Δημοκρατίας της Χιλής να αποφασίζει για κάθε περίπτωση χωριστά αν επιθυμεί να συμμετάσχει σε μια επιχείρηση διαχείρισης κρίσεων της ΕΕ.
   ΕΧΟΝΤΑΣ κατά νουν ότι η σύναψη της παρούσας συμφωνίας- πλαισίου θα έχει μελλοντικά αποτελέσματα και δεν θα επηρεάσει τη συμμετοχή της Δημοκρατίας της Χιλής σε επιχειρήσεις διαχείρισης κρίσεων της ΕΕ που είναι ήδη σε εξέλιξη,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   ΤΜΗΜΑ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αποφάσεις περί της συμμετοχής
   1.   Κατόπιν της αποφάσεως της Ένωσης να καλέσει τη Δημοκρατία της Χιλής να συμμετάσχει σε επιχείρηση διαχείρισης κρίσεων της ΕΕ και εφόσον η Δημοκρατία της Χιλής έχει αποφασίσει να συμμετάσχει σε αυτήν, η Δημοκρατία της Χιλής παρέχει πληροφορίες στην Ένωση σχετικά με την προτεινόμενη συμβολή της.
   2.   Η αξιολόγηση της Ένωσης όσον αφορά την προτεινόμενη συμβολή της Δημοκρατίας της Χιλής διενεργείται κατόπιν διαβουλεύσεων με τη Δημοκρατία της Χιλής.
   3.   H Ένωση παρέχει, κατά τον χρόνο πρόσκλησης της Δημοκρατίας της Χιλής, μια πρόβλεψη της ενδεχόμενης πιθανής χρηματικής συμβολής της στις κοινές δαπάνες της επιχείρησης και τη συμφωνία για το καθεστώς της αποστολής/των δυνάμεων, εάν είναι δυνατόν, το συντομότερο δυνατόν, με σκοπό να βοηθήσει τη Δημοκρατία της Χιλής στη διαμόρφωση της προσφοράς της.
   4.   Η Ένωση γνωστοποιεί γραπτώς διά της διπλωματικής οδού στη Δημοκρατία της Χιλής το αποτέλεσμα της προαναφερόμενης αξιολόγησης, προκειμένου να εξασφαλισθεί η συμμετοχή της Δημοκρατίας της Χιλής σύμφωνα με τις διατάξεις της παρούσας συμφωνίας.
   Άρθρο 2
   Πλαίσιο
   1.   Η Δημοκρατία της Χιλής συντάσσεται με την απόφαση του Συμβουλίου με την οποία το Συμβούλιο της Ευρωπαϊκής Ένωσης αποφασίζει ότι η Ένωση θα διεξαγάγει την επιχείρηση διαχείρισης κρίσεων, καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της επιχείρησης διαχείρισης κρίσεων της ΕΕ, σύμφωνα με τις διατάξεις της παρούσας συμφωνίας και τυχόν άλλες αναγκαίες εκτελεστικές διατάξεις.
   2.   Η συμβολή της Δημοκρατίας της Χιλής σε επιχείρηση διαχείρισης κρίσεων της ΕΕ δεν θίγει την αυτονομία λήψης αποφάσεων της Ένωσης.
   3.   Η παράγραφος 1 δεν επηρεάζει το δικαίωμα της Δημοκρατίας της Χιλής να αποχωρήσει από επιχείρηση διαχείρισης κρίσεων της ΕΕ εφόσον δεν συμφωνεί με απόφαση που αναφέρεται στην εν λόγω παράγραφο.
   Άρθρο 3
   Καθεστώς του προσωπικού και των δυνάμεων
   1.   Το καθεστώς του προσωπικού που αποσπάται σε μη στρατιωτική επιχείρηση διαχείρισης κρίσεων της ΕΕ και/ή των δυνάμεων με τις οποίες η Δημοκρατία της Χιλής συμβάλλει σε στρατιωτική επιχείρηση διαχείρισης κρίσεων της ΕΕ, διέπεται από τη συμφωνία —εάν διατίθεται— για το καθεστώς των δυνάμεων/της αποστολής μεταξύ της Ένωσης και του κράτους ή των κρατών όπου διεξάγεται η επιχείρηση.
   2.   Το καθεστώς του προσωπικού που τοποθετείται σε αρχηγεία ή μονάδες διοικήσεως που ευρίσκονται εκτός του κράτους ή των κρατών όπου πραγματοποιείται η επιχείρηση διαχείρισης κρίσεων της ΕΕ, διέπεται από συμφωνίες μεταξύ των εν λόγω αρχηγείων και μονάδων διοικήσεως και της Δημοκρατίας της Χιλής.
   3.   Με την επιφύλαξη της συμφωνίας για το καθεστώς των δυνάμεων/της αποστολής που αναφέρεται στην παράγραφο 1, η Δημοκρατία της Χιλής ασκεί δικαιοδοσία στο προσωπικό της που συμμετέχει στην επιχείρηση διαχείρισης κρίσεων της ΕΕ. Στην περίπτωση που οι δυνάμεις της Δημοκρατίας της Χιλής δρουν επί σκάφους ή αεροσκάφους κράτους μέλους της ΕΕ, το συγκεκριμένο κράτος μέλος ασκεί δικαιοδοσία υπό την επιφύλαξη οποιασδήποτε ισχύουσας και/ή μελλοντικής διμερούς ή πολυμερούς συμφωνίας, σύμφωνα με τους νόμους και τους κανονισμούς του.
   4.   Η Δημοκρατία της Χιλής έχει την ευθύνη να απαντά σε τυχόν αξιώσεις συνδεόμενες με τη συμμετοχή σε επιχείρηση διαχείρισης κρίσεων της ΕΕ που εγείρονται από, ή αφορούν, μέλος του πολιτικού ή στρατιωτικού προσωπικού της. Η Δημοκρατία της Χιλής έχει την ευθύνη να κινεί οιαδήποτε διαδικασία, ιδίως δικαστική ή πειθαρχική, κατά μέλους του προσωπικού της σύμφωνα με τους νόμους, κανονισμούς και διαδικασίες της.
   5.   Τα μέρη συμφωνούν, στον βαθμό που επιτρέπεται από την εσωτερική τους νομοθεσία, να παραιτούνται από κάθε αξίωση, πέραν των συμβατικών αξιώσεων, για ζημία, απώλεια ή καταστροφή μέσων που ανήκουν ή χρησιμοποιούνται από οποιοδήποτε μέρος ή για τραυματισμό ή θάνατο μέλους του προσωπικού οποιουδήποτε των μερών, που προκύπτει από την εκτέλεση των επίσημων καθηκόντων τους σε σχέση με δραστηριότητες που διεξάγονται δυνάμει της παρούσας συμφωνίας, εξαιρουμένων των περιπτώσεων βαρείας αμέλειας ή δόλου.
   6.   Η Δημοκρατία της Χιλής αναλαμβάνει την υποχρέωση να προβεί σε δήλωση παραίτησης από αξιώσεις έναντι οιουδήποτε κράτους, το οποίο συμμετέχει σε επιχείρηση διαχείρισης κρίσεων της ΕΕ, στην οποία συμμετέχει η Δημοκρατία της Χιλής, και να προβεί στην ενέργεια αυτή κατά την υπογραφή της παρούσας συμφωνίας.
   7.   Η Ένωση αναλαμβάνει την υποχρέωση να διασφαλίσει ότι τα κράτη μέλη της ΕΕ θα προβούν σε δήλωση παραίτησης από αξιώσεις, για οιαδήποτε μελλοντική συμμετοχή της Δημοκρατίας της Χιλής σε επιχείρηση διαχείρισης κρίσεων της ΕΕ, και ότι θα προβούν στην ενέργεια αυτή κατά την υπογραφή της παρούσας συμφωνίας.
   Άρθρο 4
   Διαβαθμισμένες πληροφορίες
   1.   Η Δημοκρατία της Χιλής λαμβάνει τα κατάλληλα μέτρα προκειμένου να διασφαλίσει ότι οι διαβαθμισμένες πληροφορίες της ΕΕ προστατεύονται σύμφωνα με τους κανονισμούς ασφαλείας του Συμβουλίου της Ευρωπαϊκής Ένωσης που περιλαμβάνονται στην απόφαση 2011/292/ΕΕ του Συμβουλίου (1), και σε μελλοντικές αποφάσεις του Συμβουλίου σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ και σύμφωνα με τις περαιτέρω οδηγίες που εκδίδονται από τις αρμόδιες αρχές, στις οποίες περιλαμβάνονται ο διοικητής επιχειρήσεων της ΕΕ σχετικά με στρατιωτική επιχείρηση διαχείρισης κρίσεων της ΕΕ ή ο αρχηγός αποστολής της ΕΕ σχετικά με μη στρατιωτική επιχείρηση διαχείρισης κρίσεων της ΕΕ.
   2.   Η Ένωση λαμβάνει τα κατάλληλα μέτρα προκειμένου να διασφαλίσει ότι οι διαβαθμισμένες πληροφορίες της Χιλής προστατεύονται σύμφωνα με τους αναφερόμενους στην παράγραφο 1 κανονισμούς ασφαλείας.
   3.   Όταν τα μέρη συνάπτουν συμφωνία σχετικά με τις διαδικασίες ασφάλειας για την ανταλλαγή διαβαθμισμένων πληροφοριών, η συμφωνία εφαρμόζεται στο πλαίσιο επιχείρησης διαχείρισης κρίσης της ΕΕ.
   ΤΜΗΜΑ II
   
      ΔΙΑΤΑΞΕΙΣ ΓΙΑ ΣΥΜΜΕΤΟΧΗ ΣΕ ΜΗ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ
   
   Άρθρο 5
   Προσωπικό αποσπασμένο σε μη στρατιωτική επιχείρηση διαχείρισης κρίσης της ΕΕ
   1.   Η Δημοκρατία της Χιλής:
   
               α)
            
            
               εξασφαλίζει ότι το προσωπικό της που είναι αποσπασμένο στη μη στρατιωτική επιχείρηση διαχείρισης κρίσεων της ΕΕ εκτελεί την αποστολή του σύμφωνα με:
               
                           i)
                        
                        
                           την απόφαση του Συμβουλίου και τις μετέπειτα τροποποιήσεις, όπως αναφέρεται στο άρθρο 2 παράγραφος 1,
                        
                     
                           ii)
                        
                        
                           το σχέδιο επιχείρησης,
                        
                     
                           iii)
                        
                        
                           τα μέτρα εφαρμογής·
                        
                     
         
               β)
            
            
               ενημερώνει, εν ευθέτω χρόνω, τον αρχηγό αποστολής και τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («YE») σχετικά με οιαδήποτε αλλαγή στη συνεισφορά της στη μη στρατιωτική επιχείρηση διαχείρισης κρίσεων της ΕΕ.
            
         2.   Το προσωπικό που αποσπάται σε μη στρατιωτική επιχείρηση διαχείρισης κρίσεων της ΕΕ υποβάλλεται σε ιατρικές εξετάσεις και εμβολιασμό και λαμβάνει ιατρική βεβαίωση από αρμόδια αρχή της Δημοκρατίας της Χιλής ότι είναι ικανό να εκτελέσει τα καθήκοντά του. Το προσωπικό που αποσπάται σε μη στρατιωτική επιχείρηση διαχείρισης κρίσεων της ΕΕ προσκομίζει αντίγραφο της βεβαίωσης αυτής.
   Άρθρο 6
   Δομή διοίκησης
   1.   Το προσωπικό που αποσπάται από τη Δημοκρατία της Χιλής εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της μη στρατιωτικής επιχείρησης διαχείρισης κρίσεων της ΕΕ.
   2.   Όλο το προσωπικό τελεί πλήρως υπό τη διοίκηση των εθνικών του αρχών.
   3.   Οι εθνικές αρχές μεταβιβάζουν τον επιχειρησιακό έλεγχο στην Ένωση.
   4.   Ο Αρχηγός αποστολής είναι υπεύθυνος για τη μη στρατιωτική επιχείρηση διαχείρισης κρίσεων της ΕΕ και ασκεί τη διοίκηση και τον έλεγχο της στο θέατρο των επιχειρήσεων.
   5.   Ο Αρχηγός αποστολής ηγείται της μη στρατιωτικής επιχείρησης διαχείρισης κρίσεων της ΕΕ και ασκεί την καθημερινή της διαχείριση.
   6.   Η Δημοκρατία της Χιλής έχει τα ίδια δικαιώματα και υποχρεώσεις με τα συμμετέχοντα κράτη μέλη της ΕΕ όσον αφορά την καθημερινή διαχείριση της επιχείρησης, σύμφωνα με τις νομικές πράξεις που αναφέρονται στο άρθρο 2 παράγραφος 1.
   7.   Ο Αρχηγός αποστολής είναι υπεύθυνος για τον πειθαρχικό έλεγχο του προσωπικού της μη στρατιωτικής επιχείρησης διαχείρισης κρίσεων της ΕΕ. Οσάκις απαιτείται, λαμβάνονται πειθαρχικά μέτρα από την αρμόδια εθνική αρχή.
   8.   Η Δημοκρατία της Χιλής ορίζει Εθνικό Σύνδεσμο ως σημείο επαφής (NPC) για να εκπροσωπεί την εθνική δύναμή της στην επιχείρηση. Ο NPC δίδει αναφορά για εθνικά θέματα στον αρχηγό αποστολής και είναι υπεύθυνος για τη σε καθημερινή βάση πειθαρχία της δύναμης.
   9.   Η απόφαση για τον τερματισμό της επιχείρησης λαμβάνεται από την Ένωση, κατόπιν διαβουλεύσεων με τη Δημοκρατία της Χιλής, εφόσον η Δημοκρατία της Χιλής εξακολουθεί να συμβάλλει στη μη στρατιωτική επιχείρηση διαχείρισης κρίσεων της ΕΕ κατά την ημερομηνία τερματισμού της επιχείρησης.
   Άρθρο 7
   Χρηματοοικονομικές πτυχές
   1.   Υπό την επιφύλαξη του άρθρου 8, η Δημοκρατία της Χιλής αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός των λειτουργικών δαπανών, όπως ορίζονται στον προϋπολογισμό λειτουργίας της επιχείρησης.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης και αποζημίωσης της Δημοκρατίας της Χιλής διέπονται από τους όρους που προβλέπονται στην εφαρμοστέα συμφωνία για το καθεστώς της αποστολής, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές διατάξεις.
   Άρθρο 8
   Συνεισφορά στον προϋπολογισμό λειτουργίας
   1.   Η Δημοκρατία της Χιλής συνεισφέρει στη χρηματοδότηση του προϋπολογισμού της μη στρατιωτικής επιχείρησης διαχείρισης κρίσεων της ΕΕ.
   2.   Η χρηματοδοτική συνεισφορά της Δημοκρατίας της Χιλής στον προϋπολογισμό λειτουργίας υπολογίζεται με βάση εκείνον από τους δύο ακόλουθους τύπους που παράγει το χαμηλότερο ποσό:
   
               α)
            
            
               το μερίδιο του ποσού αναφοράς που είναι ανάλογο με τον λόγο του ακαθάριστου εθνικού προϊόντος (ΑΕΕ) της Δημοκρατίας της Χιλής προς το σύνολο των ΑΕΕ όλων των κρατών που συνεισφέρουν στον προϋπολογισμό λειτουργίας της επιχείρησης, ή
            
         
               β)
            
            
               το μερίδιο του ποσού αναφοράς για τον προϋπολογισμό λειτουργίας που είναι ανάλογο με τον λόγο του αριθμού των μελών του προσωπικού Δημοκρατίας της Χιλής που συμμετέχουν στην επιχείρηση προς τον συνολικό αριθμό των μελών του προσωπικού όλων των κρατών που συμμετέχουν στην επιχείρηση.
            
         3.   Παρά τις παραγράφους 1 και 2, η Δημοκρατία της Χιλής δεν συνεισφέρει καθόλου στη χρηματοδότηση των ημερήσιων αποζημιώσεων που καταβάλλονται στο προσωπικό των κρατών μελών της ΕΕ.
   4.   Παρά την παράγραφο 1, η Ένωση απαλλάσσει, καταρχήν, τη Δημοκρατία της Χιλής από χρηματοδοτικές συνεισφορές σε μη στρατιωτική επιχείρηση διαχείρισης κρίσεων της ΕΕ όταν:
   
               α)
            
            
               η Ένωση αποφασίζει ότι η συμβολή της Δημοκρατίας της Χιλής είναι σημαντική και έχει θεμελιώδη σημασία για τη συγκεκριμένη επιχείρηση,
               ή
            
         
               β)
            
            
               η Δημοκρατία της Χιλής έχει κατά κεφαλήν ΑΕΕ που δεν υπερβαίνει το ΑΕΕ κανενός κράτους μέλους της ΕΕ.
            
         5.   Για την καταβολή της συνεισφοράς της Δημοκρατίας της Χιλής στον προϋπολογισμό λειτουργίας της μη στρατιωτικής επιχείρησης διαχείρισης κρίσεων της ΕΕ υπογράφεται διακανονισμός μεταξύ του αρχηγού αποστολής και των αρμόδιων διοικητικών υπηρεσιών της Δημοκρατίας της Χιλής. Ο εν λόγω διακανονισμός περιλαμβάνει, μεταξύ άλλων, τις ακόλουθες διατάξεις:
   
               α)
            
            
               το ύψος της εν λόγω χρηματοδοτικής συνεισφοράς·
            
         
               β)
            
            
               τους όρους καταβολής της χρηματοδοτικής συνεισφοράς·
            
         
               γ)
            
            
               τη διαδικασία ελέγχου των λογαριασμών.
            
         ΤΜΗΜΑ III
   
      ΔΙΑΤΑΞΕΙΣ ΓΙΑ ΤΗ ΣΥΜΜΕΤΟΧΗ ΣΕ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ
   
   Άρθρο 9
   Συμμετοχή στη στρατιωτική επιχείρηση διαχείρισης κρίσεων της ΕΕ
   1.   Η Δημοκρατία της Χιλής εξασφαλίζει ότι οι δυνάμεις και το προσωπικό της που συμμετέχουν σε στρατιωτική επιχείρηση διαχείρισης κρίσης της ΕΕ εκτελούν την αποστολή τους σύμφωνα με:
   
               α)
            
            
               την απόφαση του Συμβουλίου και τις μετέπειτα τροποποιήσεις, όπως αναφέρονται στο άρθρο 2 παράγραφος 1·
            
         
               β)
            
            
               το σχέδιο επιχειρήσεων·
            
         
               γ)
            
            
               τα εκτελεστικά μέτρα.
            
         2.   Το προσωπικό που αποσπάται από τη Δημοκρατία της Χιλής εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της στρατιωτικής επιχείρησης διαχείρισης κρίσεων της ΕΕ.
   3.   Η Δημοκρατία της Χιλής ενημερώνει, εν ευθέτω χρόνω, τον διοικητή επιχειρήσεων της ΕΕ για κάθε αλλαγή όσον αφορά τη συμμετοχή της στην επιχείρηση.
   Άρθρο 10
   Δομή διοίκησης
   1.   Όλες οι δυνάμεις και το προσωπικό που συμμετέχουν στη στρατιωτική επιχείρηση διαχείρισης κρίσεων της ΕΕ τελούν πλήρως υπό τη διοίκηση των εθνικών τους αρχών.
   2.   Οι εθνικές αρχές μεταβιβάζουν τον επιχειρησιακό και/ή τακτικό έλεγχο των δυνάμεων και του προσωπικού τους στον διοικητή επιχειρήσεων της ΕΕ, ο οποίος δικαιούται να αναθέτει την εξουσία του σε τρίτους.
   3.   Η Δημοκρατία της Χιλής έχει τα ίδια δικαιώματα και τις ίδιες υποχρεώσεις με τα συμμετέχοντα κράτη μέλη της ΕΕ όσον αφορά την καθημερινή διαχείριση της επιχείρησης.
   4.   Ο διοικητής επιχειρήσεων της ΕΕ δύναται ανά πάσα στιγμή, κατόπιν διαβουλεύσεων με τη Δημοκρατία της Χιλής, να ζητήσει την απόσυρση της συμβολής της Δημοκρατίας της Χιλής.
   5.   Η Δημοκρατία της Χιλής διορίζει ανώτερο στρατιωτικό αντιπρόσωπο («ΑΣΑ») για να εκπροσωπεί την εθνική της δύναμη στη στρατιωτική επιχείρηση διαχείρισης κρίσεων της ΕΕ. Ο ΑΣΑ διαβουλεύεται με τον διοικητή επιχειρήσεων της ΕΕ επί όλων των θεμάτων που αφορούν την επιχείρηση και είναι υπεύθυνος για την πειθαρχία της δύναμης της Δημοκρατίας της Χιλής σε καθημερινό επίπεδο.
   Άρθρο 11
   Χρηματοοικονομικές πτυχές
   1.   Με την επιφύλαξη του άρθρου 12 της παρούσας συμφωνίας, η Δημοκρατία της Χιλής αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός αυτών που καλύπτονται από κοινή χρηματοδότηση, κατά τα προβλεπόμενα στα νομικά εργαλεία που αναφέρονται στο άρθρο 2 παράγραφος 1 της παρούσας συμφωνίας, καθώς και στην απόφαση 2011/871/ΚΕΠΠΑ του Συμβουλίου (2).
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης και αποζημίωσης της Δημοκρατίας της Χιλής διέπονται από τους όρους που προβλέπονται στην εφαρμοστέα συμφωνία για το καθεστώς των δυνάμεων, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές διατάξεις.
   Άρθρο 12
   Συνεισφορά στις κοινές δαπάνες
   1.   Η Δημοκρατία της Χιλής συνεισφέρει στη χρηματοδότηση των κοινών δαπανών της στρατιωτικής επιχείρησης διαχείρισης κρίσεων της ΕΕ.
   2.   Η χρηματοδοτική συνεισφορά της Δημοκρατίας της Χιλής στις κοινές δαπάνες υπολογίζεται με βάση εκείνον από τους δύο ακόλουθους τύπους που παράγει το χαμηλότερο ποσό:
   
               α)
            
            
               το μερίδιο των κοινών δαπανών που αντιστοιχεί αναλογικά στον λόγο του ΑΕΕ της Δημοκρατίας της Χιλής προς το σύνολο των ΑΕΕ όλων των κρατών που συνεισφέρουν στις κοινές δαπάνες της επιχείρησης, ή
            
         
               β)
            
            
               το μερίδιο των κοινών δαπανών που αντιστοιχεί αναλογικά στον λόγο του αριθμού των μελών του προσωπικού της Δημοκρατίας της Χιλής που συμμετέχουν στην επιχείρηση προς τον συνολικό αριθμό των μελών του προσωπικού όλων των κρατών που συμμετέχουν στην επιχείρηση.
            
         Όταν χρησιμοποιείται ο τύπος κατά το στοιχείο β) και σε περίπτωση που η Δημοκρατία της Χιλής συμβάλλει με προσωπικό μόνο στα Επιχειρησιακά Στρατηγεία ή τα Στρατηγεία Δυνάμεων το χρησιμοποιούμενο ποσοστό είναι το ποσοστό που αντιπροσωπεύει το εν λόγω προσωπικό σε σχέση με τον συνολικό αριθμό του προσωπικού των αντίστοιχων στρατηγείων. Σε άλλες περιπτώσεις, το ποσοστό είναι το ποσοστό που αντιπροσωπεύει όλο το προσωπικό με το οποίο συμβάλλει η Δημοκρατία της Χιλής σε σχέση με το συνολικό προσωπικό της επιχείρησης.
   3.   Παρά την παράγραφο 1, η Ένωση απαλλάσσει, καταρχήν, τα τρίτα κράτη από χρηματοδοτικές συνεισφορές στα κοινά έξοδα συγκεκριμένης στρατιωτικής επιχείρησης διαχείρισης κρίσεων της ΕΕ όταν:
   
               α)
            
            
               η Ένωση αποφασίζει ότι το τρίτο κράτος που συμμετέχει στην επιχείρηση έχει σημαντική συμβολή μέσων και/ή δυνατοτήτων η οποία είναι θεμελιώδους σημασίας για τη συγκεκριμένη επιχείρηση,
               ή
            
         
               β)
            
            
               το τρίτο κράτος που συμμετέχει στην επιχείρηση έχει κατά κεφαλήν ΑΕΕ που δεν υπερβαίνει το ΑΕΕ κανενός κράτους μέλους της ΕΕ.
            
         4.   Συνάπτεται διακανονισμός μεταξύ του διευθυντή που προβλέπεται στην απόφαση 2011/871/ΚΕΠΠΑ και των αρμόδιων διοικητικών αρχών της Δημοκρατίας της Χιλής. Ο εν λόγω διακανονισμός περιλαμβάνει, μεταξύ άλλων, διατάξεις σχετικά με:
   
               α)
            
            
               το ύψος της εν λόγω χρηματοδοτικής συνεισφοράς·
            
         
               β)
            
            
               τους όρους καταβολής της χρηματοδοτικής συνεισφοράς·
            
         
               γ)
            
            
               τη διαδικασία ελέγχου των λογαριασμών.
            
         ΤΜΗΜΑ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 13
   Ρυθμίσεις για την εφαρμογή της συμφωνίας
   Με την επιφύλαξη του άρθρου 8 παράγραφος 5 και του άρθρου 12 παράγραφος 4, κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ της Ένωσης και των αρμόδιων αρχών της Δημοκρατίας της Χιλής.
   Άρθρο 14
   Μη συμμόρφωση
   Σε περίπτωση που ένα μέρος παραλείπει να εκπληρώσει τις υποχρεώσεις του που απορρέουν από την παρούσα συμφωνία, το έτερο μέρος έχει το δικαίωμα να καταγγείλει την παρούσα συμφωνία, με επίδοση προειδοποίησης έξι μηνών.
   Άρθρο 15
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.
   Άρθρο 16
   Έναρξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μηνός αφότου τα μέρη κοινοποιήσουν εκατέρωθεν, διά της διπλωματικής οδού, την ολοκλήρωση των αναγκαίων για τον σκοπό αυτό εσωτερικών διαδικασιών τους.
   2.   Τα μέρη μπορούν να διεξαγάγουν συνεδριάσεις από καιρού εις καιρόν για να αξιολογούν την εφαρμογή της παρούσας συμφωνίας.
   3.   Η παρούσα συμφωνία δύναται να τροποποιηθεί βάσει αμοιβαίας γραπτής συμφωνίας μεταξύ των μερών. Οι εν λόγω τροποποιήσεις αρχίζουν να ισχύουν σύμφωνα με τους ίδιους όρους με εκείνους που προβλέπονται στην παράγραφο 1.
   4.   Η παρούσα συμφωνία δύναται να καταγγελθεί εξ οιουδήποτε των μερών με γραπτή προειδοποίηση καταγγελίας που αποστέλλεται στο άλλο μέρος. Η καταγγελία αυτή παράγει αποτελέσματα έξι μήνες από την παραλαβή της κοινοποίησης από το έτερο μέρος μέσω της διπλωματικής οδού.
   
      Η παρούσα συμφωνία εκτελείται στην αγγλική και την ισπανική γλώσσα, που θεωρούνται εξίσου αυθεντικές.
      Έγινε στις Βρυξέλλες, στις τριάντα Ιανουαρίου του έτους δύο χιλιάδες δεκατέσσερα.
      
         
            Για την Ευρωπαϊκή Ένωση
         
      
      
         
            Για τη Δημοκρατία της Χιλής
         
      
   
   
      (1)  Απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 141 της 27.5.2011, σ. 17).
   
      (2)  Απόφαση 2011/871/ΚΕΠΠΑ του Συμβουλίου, της 19ης Δεκεμβρίου 2011, για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (ΑΘΗΝΑ) (ΕΕ L 343 της 23.12.2011, σ. 35).
   
      Δήλωση των κρατών μελών της ΕΕ
      «Τα κράτη μέλη της ΕΕ, κατά την εφαρμογή απόφασης του Συμβουλίου της ΕΕ για επιχείρηση διαχείρισης κρίσεων της ΕΕ στην οποία συμμετέχει η Δημοκρατία της Χιλής, θα επιδιώκουν, στον βαθμό που το επιτρέπει η εσωτερική έννομη τάξη τους, να παραιτούνται κατά το δυνατόν από τυχόν αξιώσεις τους έναντι της Δημοκρατίας της Χιλής για τραυματισμό ή θάνατο μελών του προσωπικού τους ή για ζημία ή απώλεια μέσων που τους ανήκουν και χρησιμοποιούνται από την επιχείρηση διαχείρισης κρίσεων της ΕΕ, εάν ο εν λόγω τραυματισμός, θάνατος, ζημία ή απώλεια:
      
                  —
               
               
                  προκλήθηκε από προσωπικό της Δημοκρατίας της Χιλής κατά την εκτέλεση των καθηκόντων του σε σχέση με την επιχείρηση διαχείρισης κρίσεων της ΕΕ, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης μέσων που ανήκουν στη Δημοκρατία της Χιλής, υπό τον όρο ότι τα εν λόγω μέσα χρησιμοποιήθηκαν σε σχέση με την επιχείρηση, και εξαιρουμένων των περιπτώσεων βαρείας αμέλειας ή δόλου από μέρους του προερχόμενου από τη Δημοκρατία της Χιλής προσωπικού της επιχείρησης διαχείρισης κρίσεων της ΕΕ, το οποίο χρησιμοποιούσε τα συγκεκριμένα μέσα.»
               
            
   
      Δήλωση της Δημοκρατίας της Χιλής
      «Η Δημοκρατία της Χιλής, κατά την εφαρμογή απόφασης του Συμβουλίου της ΕΕ για επιχείρηση διαχείρισης κρίσεων της ΕΕ, θα επιδιώκει, στον βαθμό που το επιτρέπει η εσωτερική έννομη τάξη της, να παραιτείται κατά το δυνατόν από τυχόν αξιώσεις της κατά οιουδήποτε κράτους, το οποίο συμμετέχει στην επιχείρηση διαχείρισης κρίσεων της ΕΕ για τραυματισμό ή θάνατο μελών του προσωπικού του ή για ζημία ή απώλεια μέσων που του ανήκουν και χρησιμοποιούνται από την επιχείρηση διαχείρισης κρίσεων της ΕΕ, εάν ο εν λόγω τραυματισμός, θάνατος, ζημία ή απώλεια:
      
                  —
               
               
                  προκλήθηκε από προσωπικό κατά την εκτέλεση των καθηκόντων του σε σχέση με την επιχείρηση διαχείρισης κρίσεων της ΕΕ, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης μέσων που ανήκουν σε κράτη που συμμετέχουν στην επιχείρηση διαχείρισης κρίσεων της ΕΕ, υπό τον όρο ότι τα μέσα αυτά χρησιμοποιήθηκαν σε σχέση με την επιχείρηση και εξαιρουμένων των περιπτώσεων βαρείας αμέλειας ή δόλου από μέρους του προσωπικού της επιχείρησης διαχείρισης κρίσεων της ΕΕ, το οποίο χρησιμοποιούσε τα συγκεκριμένα μέσα.»